Guido, Dei gratia Senonensis archiepiscopus, omnibus ad quos littere iste pervenerint, tam presentibus quam futuris, salutem. Notum fieri volumus quod dominus Stephanus de Petra-Pertusa, pro anniversario suo et anniversario filii sui Guidonis faciendo, concessit et dedit in elemosinam canonicis Sancti-Mariani XL solidos in paagio de Basso, annuatim, in Nativitate Sancti-Johannis, reddendos, et tres solidos censuales in censu ejusdem ville. Quitavit insuper eis prata que simul ipse et canonici supra pontem Bellimontis, a parte Ulmeti, possidebant, et sunt in censu Agalonis de Sellenniaco. Hanc elemosinam laudaverunt filii ejus Daimbertus, archidiaconus Autissiodorensis; Stephanus, miles. Laudavit etiam cum uxore sua predictus Agalo, de cujus ista sunt casamento. Quam donationem et laudationem, ut rata in posterum perseveret, ad peticionem utriusque partis litteris expressam, sigilli nostri fecimus impressione muniri. Actum, anno Incarnacionis Domini Mº Cº LXXXº Vº.